钦定古今图书集成/明伦汇编/官常典/第511卷 > 刘仲武
## 钦定古今图书集成/明伦汇编/官常典/第511卷 > 刘仲武

按《宋史》本传：“仲武，字子文，秦州成纪人。熙宁中，试射
殿廷异等补官。数从军，累转礼宾使，为泾原将。夏人
谋犯天圣砦，渭帅檄诸将会兵，约曰：‘过某日贼不至
即去’。仲武谍得的期，乞缓分屯。帅不乐，但留一将。及
仲武军如期而敌至，力战却之。迁皇城使、熙河都监，
复湟州，进东上阁门使，知河州。吐蕃赵怀德、狼阿章”
众数万叛命，仲武相持数日，潜遣二将领千骑扣其
营，戒曰：“彼出，勿与战，亟还，伏兵道左。”二将还，羌果追
之，遇伏大败，斩首三千级，复西宁州。未几，怀德、阿章
降。累进客省使、荥州防御使。副高永年西征，仲武欲
持重固垒，永年易贼轻战，遂大败。仲武引咎自劾，坐
流岭南。命未下，与夏人战，伤足。朝廷闵之，贷其罚，以
为西宁都护。童贯招桥羌王子臧征仆哥，收积石军，
邀仲武计事。仲武曰：“王师入羌必降，或退伏巢穴，可
乘其便。但河桥功力大，非仓卒可成，缓急要预办耳。
若禀命待报，虑失事机。”贯许以便宜，仆哥果约降，而
索一子为质，仲武即遣子锡往河桥亦成。仲武帅师
渡河，挈与归，贯掩其功，仲武亦不自言。徽宗遣使持
钱至边，赐获王者，访得仲武，召对，帝劳之曰：“高永年
以不用卿言失律，仆哥之降，河南绥定，卿力也。”问几
子，曰九人。悉命以官，锡阁门祗候。仲武知西宁州，徙
渭州，召为龙神卫都指挥使，复出熙州、秦州，迁步军
副都指挥使。熙帅刘法死，又以熙渭都统制摄之。历
拜徐州观察使、保静军承宣使、泸川军节度使。以老，
提举明道宫，再起为熙州。卒于官，年七十三。赠检校
少保，谥曰“威肃。”子锜，别有传。